אורך 3 קטעים של 4, 5 ו-7 ק"מ. ניתן לטייל בכל אחד או בכולם ביחד.
איך להגיע על כביש סדום (25). מספר נקודות התחלה בין צ. צפית ל-צ. הערבה.
אזהרה: שיטפונות יכולים להתרחש בנחל צפית. מומלץ תמיד לבדוק את תחזית מזג האוויר מראש, בכל נסיעה, בכל עת. השירות המטאורולוגי מספק אזהרות מיוחדות כאשר יש סכנות לשיטפונות במיקומים בעייתיים מסוימים ברחבי המדינה. ב-26 באפריל 2018 אירע אסון בנחל צפית אשר בו נהרגו עשרה נערים אשר טיילו בנחל צפית ונקלעו בשיטפון בזק עז, בעיצומו של פרק גשם חריג בעוצמתו לעונה.
נחל צפית זורם ממישור ימין (ליד דימונה) ועד לצומת הערבה, ועובר ממזרח למכתש הקטן. שביל מסומן עובר בו לכל אורכו. אורך המסלול כ-16 ק"מ, אך הוא מחולק לשלושה קטעים שניתן גם לטייל בהם בנפרד: נחל צפית עליון (כ-5 ק"מ), תיכון (7) ותחתון (4). החלק היפה ביותר הוא נחל צפית תחתון, שם הנחל מצטמצם לקניון צר ומתפתל. הקושי העיקרי במסלול הוא הטיפוס במורד מדרונות תלולים ומפלים יבשים של הנחל, בהם יש להיעזר ביתדות וסולמות המוצבים במקום. קטעים אלו מעכבים מאוד את ההליכה בנחל ולכן טיול בכולו לוקח יום שלם. לקבוצות גדולות זה לא פרקטי ללכת את כל המסלול ביום אחד, כי "פקקי תנועה" שיווצרו בסולמות ייגרמו לעיכוב ארוך מאוד.
מים: לפחות 4 ליטר לאדם ליום שלם. בקבוצות גדולות או בחגים, התכוננו לעיכוב בגלל עומס המטיילים במסלול.
מומלץ להביא חתיכת בד או בגד ספייר, למי שעושה את המסלול בשעות הצהריים, כדי להצליח לאחוז בסולמות המתכת שבמסלול שמתלהטים בחום השמש.
לראש מסלול נחל צפית: כקילומטר מזרחית לצומת צפית, בין סימוני ק"מ 121-122, יוצא מהכביש דרומה שביל שחור של תחילת המסלול.
למעבר בין הקטע העליון לתיכון: ליד סימון ק"מ 118, מול חניון לילה מיצד תמר, יוצא שביל כחול דרומה מהכביש. הליכה של כשני ק"מ על שביל זה מובילה לצומת עם השביל השחור של הנחל, בה ניתן לפנות ימינה לחלק העליון או שמאלה לתיכון.
למעבר בין הקטע התיכון לתחתון: בין סימוני ק"מ 111-112 קיימת פנייה דרומה מהכביש לדרך עפר אדומה (עבירה לכל רכב) עם שילוט למכתש הקטן. לאחר נסיעה של כ-1.5 ק"מ חולפים ליד דרך עפר שחורה, ואחרי עוד כקילומטר מגיעים לצומת עם שני שבילי הליכה: ימינה בשביל הכחול מוביל במעלה נחל צפית תיכון; ושמאלה בשביל השחור מוביל במורד החלק התחתון.
לתחתית המסלול: על כביש הערבה (כביש 90), כ-2 ק"מ דרומה מצומת הערבה, יוצא מהכביש מערבה שביל שחור – זוהי תחתית הנחל. ניתן ללכת ברגל לאורך הכביש כדי להגיע בין צומת הערבה מ/אל תחתית המסלול. בצומת הערבה ישנה תחנת דלק בה ניתן להשאיר בבטחה את הרכב.
כל הקווים הבאים מגיעים לנקודות הכניסה השונות למסלול. זמני אוטובוסים ניתן למצוא בפורטל קווי התחבורה.
ניתן להגיע לצומת הערבה (תחתית המסלול) ולצומת צפית (ראש המסלול).
ניתן גם להגיע למעבר בין החלק העליון לתיכון: יש לרדת במחצבת צפית (באזור סימון ק"מ 116) ומשם ללכת צפון-מערבה על הכביש כ-2 ק"מ עד למיצד תמר; חלק מהנהגים גם יסכימו להוריד אתכם ליד השלט של מיצד תמר עצמו, ולחסוך לכם את ההליכה הזו. משם פונים לשביל הכחול שמדרום לכביש והולכים כ-2 ק"מ נוספים, עד לחציית שביל שחור , בו ניתן לפנות ימינה במעלה החלק העליון, או שמאלה במורד החלק התיכון.
חלק מהנהגים יסכימו לעצור גם באזור המעבר בין החלק התיכון לתחתון. יש לבקש מהנהג לעצור בפנייה המשולטת למכתש הקטן (אין תחנה רשמית). משם יוצאת דרומה דרך עפר אדומה . לאחר הליכה של כ-1.5 ק"מ חולפים ליד דרך עפר שחורה, ואחרי עוד כקילומטר מגיעים לצומת עם שני שבילי הליכה: ימינה בשביל הכחול מוביל במעלה נחל צפית תיכון; ושמאלה בשביל השחור מוביל במורד החלק התחתון.
כ-5 ק"מ של הליכה קלה למדי, על שביל שחור בין צומת צפית שבראשו, לבין חציית שביל כחול / שביל ישראל שמסמנת את המעבר לחלק התיכון.
החלק המרכזי של נחל צפית נמשך כ-7 ק"מ. אם הגעתם ברגל מהכביש מתווספים לכם 2 ק"מ. לראש חלק זה מגיעים ממצד תמר על שביל כחול . לתחתיתו אפשר להגיע ברכב על דרך עפר אדומה לפי השילוט למכתש הקטן.
הנוף בחלק זה הוא של נחל רחב-ידיים יחסית שעובר בין הגבעות המתונות שבין מדבר יהודה לערבה. המסלול עצמו הוא נוח וכמעט כולו בירידה (מלבד שני קטעים לא ארוכים שבהם המסלול מאגף מפלים גדולים בנחל, על ידי טיפוס על ההר). עם זאת, במספר מקומות ישנה הליכה על שביל צר מאוד שעובר ליד צוק, ולכן המסלול אינו מתאים לילדים.
הסימון השחור ילווה אתכם במשך רוב הדרך. רק בחלקו התחתון של קטע זה יש פיצול עם שביל כחול. הכחול הולך בערוץ הנחל ותחתיתו מתחברת לנחל צפית תחתון. השחור חותך לכיוון דרך העפר האדומה, שמובילה צפונה לכביש 25.
נחל צפית תחתון הוא בלי ספק החלק היפה ביותר של המסלול. אורכו הוא כ-4 ק"מ והסימון הוא שחור . ההליכה כאן היא בתוך הנחל, שנהיה לקראת סופו קניון צר, עמוק ומתפתל. מסיבה זו, זהו גם החלק הקשה ביותר להליכה. בנקודה אחת, קרוב לראש המסלול, יש לרדת במפל שגובהו כ-6 מטרים, בעזרת חבל (שנמצא במקום באופן קבוע) – משימה לא פשוטה למי שאינו מורגל בכך. במקומות רבים אחרים ישנם יתדות בסלע. מי שאינו מעוניין לרדת בחבל, אבל לא מפחד לטפס על סלעים כשיש בהם יתדות, יכול לעשות את החלק הזה מלמטה למעלה עד לחבל, ואז לחזור כלעומת שבא. באופן כזה יהיו לכם טיפוסים עם יתדות, אך ללא חבלים.
בנוסף, ניתן לשלב את המסלול עם נחל תמר הסמוך, שגם הוא תלול, יפה, וכולל קטעי טיפוס לא קלים. שביל כחול באורך של כ-1.5 ק"מ יוצא צפונה מתוך נחל צפית ומגיע אל נחל תמר (מסלול של קילומטר אחד).
להולכים במורד נחל צפית, ההליכה לנחל תמר כמעט ולא מאריכה את המסלול, בהנחה שתכננתם בכל מקרה לסיים בכביש הערבה ואז ללכת ברגל לצומת הערבה (ההליכה לנחל תמר מקרבת אתכם לצומת).
מגיעים לתחתית נחל צפית והולכים בשביל השחור במעלה הנחל. אחרי כ-2 ק"מ פונים לשביל הכחול המוביל לנחל תמר, שם יורדים בשביל הירוק של נחל תמר. אורך מסלול זה הוא כ-5.5 ק"מ, בהנחה שמשאירים רכב בתחתית נחל תמר והולכים משם ברגל קילומטר אחד דרומה לתחתית נחל צפית. אפשרות אחרת היא להשאיר את הרכב בתחנת הדלק בצומת הערבה (מוסיף עוד קילומטר לכל כיוון).
אוחזר מתוך "https://he.wikivoyage.org/w/index.php?title=מסלול_הטיול_בנחל_צפית&oldid=218115"
דף זה נערך לאחרונה ב־21:54, 19 בספטמבר 2019 על־ידי משתמש ויקימסע Uziel302. מבוסס על העבודה של משתמשי ויקימסע ויקיג'אנקי, JunkieBot, Guycn2, תמר הירדני, DekelEBot, Tamuz, Tzafrir וגם יעל י, משתמש אנונימי של ויקימסע 79.176.7.221 וגם אחרים.